HU Az Európai Unió Hivatalos Lapja L 169/27

A BIZOTTSÁG (EU) 2018/960 RENDELETE

(2018. július 5.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található lambda-cihalotrin megengedett maradékanyag-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, valamint 49. cikke (2) bekezdésére,

mivel:

(1) A lambda-cihalotrin tekintetében a 396/2005/EK rendelet III. mellékletének B. része maradékanyag-határértékeket (MRL-eket) állapított meg.

(2) A lambda-cihalotrin tekintetében érvényben lévő MRL-ek felülvizsgálatával kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet (2) 12. cikke (2) bekezdésének a 12. cikke (1) bekezdésével összefüggésben értelmezett rendelkezéseinek megfelelően indokolással ellátott véleményt adott ki. A Hatóság ezt követően benyújtotta a lambda-cihalotrin szakmai vizsgálatából levont következtetését (3), amelyben aktualizálta az anyag analitikai végpontjait. A 396/2005/EK rendelet 43. cikke alapján a Bizottság felkérte a Hatóságot, hogy az új végpontok figyelembevételével vizsgálja felül a lambda-cihalotrin értékelését-. A Hatóság 2015. december 2-án indokolással ellátott véleményt adott ki a lambda-cihalotrin tekintetében érvényben lévő MRL-ek felülvizsgálatának értékeléséről (4). A lambda-cihalotrin maradékanyag meghatározása a gamma-cihalotrin anyagot is magában foglalja. A 396/2005/EK rendelet 43. cikke alapján a Bizottság felkérte a Hatóságot, hogy a gamma-cihalotrin lehetséges felhasználásainak figyelembevételével vizsgálja felül a lambda-cihalotrinra megállapított MRL-eket-. A Hatóság 2017. július 26-án indokolással ellátott véleményt adott ki a lambda-cihalotrin tekintetében érvényben lévő MRL-eknek a nem eléggé specifikus maradékanyag-meghatározás fényében elvégzett célzott felülvizsgálatáról (5).

(3) A Hatóság a maradékanyag meghatározásának módosítását javasolta valamennyi termék esetében. A fogyasztók szempontjából kockázatot állapított meg a kel és a szemes rizs tekintetében meghatározott MRL-eket illetően. Ezért helyénvaló csökkenteni ezeket az MRL-eket. A Hatóság megállapította, hogy az összes termék tekintetében meghatározott MRL-ekkel kapcsolatban nem állnak rendelkezésre egyes információk, valamint hogy a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. A Hatóság megállapította továbbá, hogy a napraforgómag, a szójabab és a tea tekintetében meghatározott MRL-ekkel kapcsolatban nem állt rendelkezésre információ, tehát a kockázatkezelők részéről további vizsgálatra van szükség. A szóban forgó termékekre vonatkozó MRL-eket az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(4) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (Codex maximum residue limits, a Codex által meghatározott maximális maradékanyag-határértékek), az MRL-eket az adott meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(5) A Bizottság konzultációt folytatott a növényvédőszer-maradékokkal foglalkozó uniós referencialaboratóriumokkal arról, hogy szükség van-e az egyes kimutatási határértékek kiigazítására. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi meghatározási határokat kell megállapítani.

(6) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(7) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és figyelembe vette megállapításaikat.

(8) A 396/2005/EK rendeletet ezért ennek megfelelően módosítani kell.

(9) A termékek zavartalan forgalmazása, feldolgozása és fogyasztása érdekében e rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(10) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-vállalkozók felkészülhessenek az MRL-ek módosulásából fakadó új követelmények teljesítésére.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

Azon termékekre, amelyeket 2019. január 26. előtt állítottak elő az Unióban vagy hoztak be az Unió területére, a keltől és a szemes rizstől eltérő valamennyi termékben és azok felületén található lambda-cihalotrin hatóanyag tekintetében a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2019. január 26-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2018. július 5-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság, 2014. Reasoned opinion on the review of the existing maximum residue levels (MRLs) for lambda-cyhalothrin according to Article 12 of Regulation (EC) No 396/2005 (Indoklással ellátott vélemény a lambda-cihalotrin érvényben lévő maradékanyag-határértékeinek a 396/2005/EK rendelet 12. cikke szerinti felülvizsgálatáról). EFSA Journal 2014;12(1):3546.

(3) Európai Élelmiszerbiztonsági Hatóság, 2014. Conclusion on the peer review of the pesticide risk assessment of the active substance lambda-cyhalothrin (A lambda-cihalotrin hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2014;12(5):3677.

(4) EFSA (Európai Élelmiszerbiztonsági Hatóság), 2015. Reasoned opinion on the revision of the review of the existing maximum residue levels for lambda-cyhalothrin (Indoklással ellátott vélemény a lambda-cihalotrin érvényben lévő maradékanyag-határértékei felülvizsgálatának értékeléséről). EFSA Journal 2015;13(12):4324.

(5) EFSA (Európai Élelmiszerbiztonsági Hatóság), 2017. Reasoned opinion on the focused review of the existing maximum residue levels for lambda-cyhalothrin in light of the unspecific residue definition and the existing good agricultural practices for the substance gamma-cyhalothrin (Indoklással ellátott vélemény a lambda-cihalotrin érvényben lévő maradékanyag-határértékeinek a nem eléggé specifikus maradékanyag-meghatározás és a gamma-cialotrin anyagra vonatkozóan meglévő helyes mezőgazdasági gyakorlatok fényében elvégzett célzott felülvizsgálatáról). EFSA journal 2017;15(7):4930.